
Богоугоден брак
 
 
От всичко, дяволът най-сериозно атакува брака (ако човек не е женен - тогава атакува взаимоотношенията му с другите хора - роднини, познати, колеги, приятели). 
 
Просто не можем да си позволим да имаме лош брак. Това е нещо, с което не може да се направи компромис. Лошият брак ограбва свидетелството ни, полезността ни за Царството, да не говорим за това, че ни прави нещастни, разболява ни и ни разорява.
 
Най-големият проблем е, когато единият е „в час“, а другият - не, така че ще се фокусираме върху това. Както и ако и двамата „не са в час“. Ако и двамата са „в час“, е просто въпрос на време проблемите да се изгладят.
 
Естествено, всеки брак е различен. Всеки мъж е различен. Всяка жена е различна. Всяка култура е различна. Всяка ситуация е различна, така че нещата, които ще обсъдим не са закони, а принципи и концепции - начини на възприемане. Всеки е израстнал в различна среда и не трябва да очаква другият да е същия. 
 
Защо не можем да си позволим да имаме лош или посредствен брак?
 
1 Петрово 3:7 Също и вие, мъжете, живейте в разбирателство с жените си, защото са по-слабият пол, отдавайте им почит, защото и те са наследници (сънаследници - заедно преживяващи благодатта) на благодатния живот (благодатта на живота). Така нищо няма да пречи на молитвите ви. 
 
С други думи, ако искате да преживеете благодатта на Бога, ако искате молитвите ви да бъдат отговаряни, ако искате да наследите Божието царство тук на Земята, ако искате да имате живот - взаимоотношенията - първо с партньора ви, после с останалите - са жизнено важни.
 
Ще разделим мини книжката на три подзаглавия:
 
 
Различия:
 
1). Жената може да се оприличи по-скоро на сърце/емоции, а мъжа по-скоро на ум/логика. Говорим за преобладаващи характеристики. Това не означава, че жената не е рационално същество, нито че мъжът не е емоционално такова. Разбира се, има и изключения, при които чувствителността в дадени мъже преобладава, както и рационалното мислене в дадени жени. 
 
Чувствителността при жената я прави да чува по-лесно от Бога, но и по-лесно да бъде заблудена от дявола. Ева беше заблудена, Адам беше непокорен. Мъжката логика е стабилността за емоцията в жената. Женската чувствителност е водителството на мъжа. Вместо да разпознават тази разлика, обаче, мъжете очакват жените да са като тях (айде бе, тази жена кога ще започне да мисли с главата си?), а жените очакват мъжете да са като тях (Айде бе, тоя мъж кога ще покаже мъничко емоция поне?).
 
2). Мъжът вижда голямата картина (на тръгване от Бургас до София, той вече е в София, преди да е тръгнал и си мисли за следващата голяма картина – как вече се е прибрал обратно вкъщи), а жената вижда цялото пътуване в детайли (храна, дрехи, спиране по пътя, т.н.) Жената казва: „Ииииии, забравихме да вземем еди си какво“ и се вайка по целия път до София. Мъжът си мисли: „Голяма работа. Ей сега ще спра някъде по пътя и ще го вземем, пуууу, наду ми главата.“ 
 
3). Мъжът е като брачно свидетелство, а жената като сватбен албум. Мъжът помни единствено, че се е оженил, докато жената помни всеки гост на сватбата как е бил облечен. Мъжът не се сеща той самият как е бил облечен дори :-)
 
4). Жената е като термометър (чрез нея можем да определим духовната температура на всичко), а мъжът - като термостат (настройваме го на дадена температура и след 20 години още ще е на същата).
 
5). Жената е като библиотекар (всичко е подредено, не трябва да се размества, да се драска, да се събаря, да се скрива и т.н.), а мъжът - като склададжия или монтьор - никоя част не се знае къде е.
 
6). Жената пораства още преди да се омъжи, докато мъжът така и не пораства :-) Колко жени на средна възраст се лигавят на снимки, пред хора, дори в парка? А колко мъже? 
 
 
Очаквания, желания и реалност
 
 
Мъже: 
 
1). Сексуална интимност - не е просто мания, а реална нужда - физическа, психологическа, научна. Когато мъжът и жената останат насаме, първото, което му минава на акъла е това. Понякога дори жената, знаейки това, въздържа секса от мъжа, като форма на наказание. Или пък се съгласява, но с отношението: „Давай, прави каквото ще правиш.“ Това не е особено продуктивно.
 
2). Нужда от възхищение и почит. Това е ключово. Още от малки, момченцата се фукат пред момиченцата. Понякога жената си казва: „Да бе, ще го хваля тоя келеш“ и вместо това сипе унижение, обиди и го хока постоянно. Това е най-сигурният начин да го отблъснете напълно - не, че ще ви напусне, но ще сте му антипатична. А, фактически, той може да бъде спечелен без думи дори - с молитва и поведение - 1 Петрово 3:1 (Също така и вие, жени, покорявайте се на мъжете си, така че даже ако някои от тях не се покоряват на словото, да бъдат спечелени без словото чрез поведението на жените си) 
 
3). Нужда от това жена му да е атрактивна (не само външно), 1 Петрово 3:3-4 (Вашето украшение да не е само външно, т. е. плетене на косата, кичене със злато или обличане със скъпи дрехи, а скритият в сърцето живот, с нетленното украшение на кротък и тих дух, което е скъпоценно пред Бога.) Няма нужда жената да бъде като от корица на списание, но да е приветлива и атрактивна. Дори жените на най-богатите мъже в света не са за корица на списание, но са много атрактивни в това, че са активни, приветливи, подкрепящи мъжете си и т.н. Понякога жените умишлено се занемаряват след брака и казват: „Ъ, за какво да се гримирам, да се обличам, я дай анцуга тука и това е. Дай налъмите или галошите, къде ще се обувам сега и ще се кипря?“ Невястата трябва да е украсена за съпруга си. 
 
4). Уют (мир) в дома, 1 Тимотей 5:14 (По тази причина искам по-младите вдовици да се омъжват, да раждат деца, да управляват дом, да не дават никаква причина на противника да хули). Понякога жените оставят и къщата на нищо да не прилича; не им се занимава. Или пък не мислят, че на мъжа му пука. Но, това е реална нужда - мъжът обича да е уютно.
 
5). Рекреационно посвещение, тоест, посвещение към нещата, които го вълнуват него - хобитата му - коли, телефони, компютри, техника, шах, тренировка, риба и т.н. Жената казва: „Абе да се оправя, това са мъжки простотии. Откъде ще ги знам аз тея компютри и телефони, мегабайти и гигабайти, части за кола, пф, абсурд.“ Най-добрият вариант е двамата да се разберат в коя от сферите специфично да участват заедно, всяко семейство е самостоятелно за себе си. Ако една жена се интересува, това не значи, че и съседката й трябва, но все има нещо, което мъжът харесва, в което жената може да участва, като за хоби, за почивка. 
 
 
Жени: 
 
1). Нуждата от показване на внимание. Понякога мъжете не обръщат никакво внимание на жените си с месеци, ако не и с години. Мислят си: „Не е мъжествено да се показва внимание.“ Обаче, докато я е ужахвал е показвал всичкото внимание на света, а после: „Е, жената е втора класа човек, да чисти и да готви там, пък останалото няма значение.“ Жената иска да знае, че все още е важна за мъжа си, след сватбата, след раждането на децата, след порастването на децата, след пенсионирането и т.н. Най-лесно и ефикасно се показва внимание чрез прегръдка, целувка, държане за ръка (без сексуални подтици - нещо, което правите за нея, а не: „Чакай да я прегърна, че е много мекичка“, подаряване на цветя, мили думи и т.н. 
 
2). Нужда от разговор. Понякога мъжа си мисли: „Е, чак пък“, но жената има нужда от това, както вие имате нужда от това да ви се възхищава. Не на стол, един срещу друг, а в колата, на масата, докато правите нещо заедно - навсякъде.
 
3). Честност и искреност. Понякога мъжете спестяват истината, или направо директно лъжат, за да избегнат конфликт: „Купи ли риба?“ „Ами, отидох в магазина, ама нямаше“. А той изобщо не е отишъл дори. Бъдете искрени, мъже. Така или иначе, всичко скрито ще бъде в даден момент разкрито и тогава последствията ще бъдат по-големи. Кажете какъв е проблемът, жената е разбиращо същество, дори първоначално да се ядоса, ако й кажете преди, а не след, ядосването ще е за кратко и тя ще оцени жеста. 
 
4). Финансова сигурност. Жената иска да се чувства сигурно. 1 Тимотей 5:8 (Но ако някой не се грижи за своите, а най-вече за домашните си, той се е отрекъл от вярата и от безверник е по-лош.) Това е отговорност на мъжа, така че мъже, използвайте дарбите, талантите си. Молете се Бог да ви разкрие какво да направите, какъв бизнес да започнете, кой свой талант да развиете, ако трябва курс да изкарате, за да бъдете добре финансово. Понякога мъжете просто прахосват всичко и така жената не се чувства сигурна и губи почитта си към мъжа си. Понякога мъжете мислят, че жената прахосва, а всъщност тя пазари за дома.
 
5). Семейно посвещение, тоест, жената иска мъжът й да е заинтересован от всичко, което се случва в семейството (къща, деца, да не се разхвърля, планиране заедно и т.н). Понякога мъжете прехвърлят цялата тази отговорност на жената - къщовницата. „Аз нали работя и докарвам парите“, си казват те. Ами, и тя може да иска да работи, или да учи, или да се занимава с нещо свое, което й доставя удоволствие.  
 
 
Решения:
 
1). Разводът не е опция, дори далечна. „Ама това не е правилният човек.“ Всеки така казва. А преди как беше правилният? Бог може да обърне всяка невъзможна ситуация. Разбира се, изключение правят изневярата и още куп неща, поради които Библията позволява разводът.
 
2). Никога не се опитвай да промениш другия, а себе си. Сочейки с пръст другия винаги ще произвеждаш единствено разцепление. Винаги!
 
3). Забрави миналото, ако сте се оправили за него. Иначе, забрави за пълноценен брак. Не е срамно мъж да поиска извинение и прошка. Когато не сте прави - признавайте си, извинявайте се, покайвайте се.
 
4). Ако си мъж, никога не сравнявай жена си с майка си. Ако си жена, никога не сравнявай взаимоотношението на мъжа ти с майка му, с твоето взаимоотношение с майка ти. „Кажи на майка си, виж аз как казвам на моята.“
 
5). Уважавай различията. Ние сме различни. Точка. 
 
6). Жената е по-слабия съсъд физически, не в ум, дух, важност или каквото и да е друго нещо (Галатяни 3:28 - няма мъжки пол, нито женски; защото вие всички сте едно в Христос Исус). Мъже, не се опитвайте да създадете мъжко царство.
 
7). Не насилвайте другия за нищо. Исус никога и никого не насили. Ако някой Му служеше, това беше доброволно. Мъже, не насилвайте жените си. Жени, не насилвайте мъжете си. 
 
8). Правете противоположното на естественото, когато другия не схваща. (Ефесяни 5:22-33 - Вие, жени, покорявайте се на мъжете си като на Господа, защото мъжът е глава на жената, както Христос е Глава на Църквата и Той е Спасител на тялото. Но както Църквата се покорява на Христос, така и жените да се покоряват на мъжете си във всичко. Вие, мъже, обичайте жените си, както и Христос обикна Църквата и предаде Себе Си за нея, за да я освети, като я очисти с водната баня чрез словото, за да бъде Неговата Църква славна като невеста, която няма петно или бръчка, но да бъде свята и непорочна. Така и мъжете трябва да обичат жените си, както обичат телата си. Този, който обича своята жена, себе си обича… Тъй и всеки един от вас така да обича своята жена, както обича себе си, а жената да почита мъжа си. - 
 
Взаимоотношението в брака трябва да е като огледало на взаимоотношението между Христос и Църквата. Мъже, вместо да насилвате жена си, обичайте я и тогава тя ще ви се покорява. Естествено е за нея да го прави, ако усеща, че вие я обичате. Жени, вместо да критикувате мъжа си през цялото време, покорявайте му се и тогава той ще ви заобича. Естествено е за него да се смекчи, ако види, че вие му се възхищавате и покорявате. Говорим за покорство, не за компромис. Жената е огледало на мъжа - ако искате да разберете как се държите с нея - вижте как се държи тя с вас. Понякога мъжът действа без да се съобразява и предизвиква жената много пъти, след което тя се развиква и той приема реакцията й за лоша, а не осъзнава, че той я е предизвикал. Затова, нека всеки гледа първо, второ и трето - себе си.
 
9). Отговорността на мъжа като глава на семейството е да прокламира и пророкува Божието слово над всяка ситуация, а не да се оплаква. Когато нещата са трудни, особено финансово, първата работа на мъжа е да започне да мърмори, а той трябва да даде пример и да постави основа за ситуацията. Бог ще снабди. Бог ще се намеси. Бог ще промисли. 
 
10). Молете се един за друг. Може и един със друг, но поне един за друг.
 
11). Общувайте чрез Колосяни 4:6 и Ефесяни 4:29 (Колосяни 4:6 Това, което говорите, да бъде винаги с благодат, подправено със сол, за да знаете как трябва да отговаряте на всекиго.   Ефесяни 4:29 Никаква гнила дума да не излиза от устата ви, а онова, което е добро, за назидание според нуждата, за да принесе благодат на тези, които слушат)
 
12). Не се обиждайте. Молете се. В разговор се изясняват нещата, но по правилен начин. Ако усещате, че ще избухнете, премълчете, докато ви мине и след това разрешете ситуацията.
 
13). Бъдете бързи да слушате и бавни да говорите (Яков 1:19) Това е еднакво трудно както за жените, така и за мъжете. 
 
14). Общувайте позитивно - Притчи 16:24 и 15:1 (Притчи 15:1 Мек отговор отклонява от ярост, а оскърбителната дума възбужда гняв. Притчи 16:24 Благите думи са медена пита, сладост на душата и здраве на костите.)
 
15). Покривайте греховете си (обратното на клюкарстване със съседа / съседката, понеже те ще кажат на другите и след 15 минути цялата църква и половината село ще знаят за проблема ви). 
 
16). Утешавайте се. Бъдете един до друг. Утехата за всеки е различна – мъжът обикновено иска да го оставите на мира, а жената иска да я питате: „Какво ти има, искаш ли да поговорим?“ и т.н. Не си мислете, жени, че след като на вас в такава ситуация ви се говори, да не оставите мъжа си на мира означава, че му помагате. Напротив. По същият начин, това, че вие се оправяте като останете сами, мъже, не означава жена ви като е разстроена да я оставите, за да се оправя сама. Тя така няма да се оправи, ще стане още по-зле и ще бъдете след това обвинен в незагриженост и тя ще е права. Това е основна нейна нужда.
 
17). Подтиквайте се към съвършенство (за да стане това, трябва всеки да приема другия и това, което той/тя ще кажат, а не да изважда веднага обратното, спомени и т.н.) Подтикът не трябва да бъде обвинителен, а с любов. 
 
 
18). Търсете съвет един от друг. Изпреварвайте се да се търсите. Важно е да не се прекалява, обаче, за да не се превърне другия в майка / баща „орлица“. Ще започне да дава съвети постоянно. Бъдете умерени във всичко. 
 
- - - - - - - 
 
Е, видяхме 6 различия между мъжа и жената, 5 важни неща за всеки от тях и това, че за да е успешен един брак, трябва да направите само около още 18 неща и сте готови :-)
 
Ако започнете да го правите, не е толкова трудно, колкото изглежда, дори ще ви прави удоволствие. Резултатът ще е едно супер здраво семейство, което ще се наслаждава на любов, разбирателство и просперитет, което пък ще доведе до една супер здрава Църква, понеже ако дяволът не успее да пробие семействата, той няма да успее да пробие в нищо!
 
Бог да ви благослови!

